रोज काट रहे कुत्ते, निगम ने अटकाया टेंडर
शहर में पिछले 15 दिनों से किसी न किसी इलाके में रोज कुत्ते काटने की घटनाएं हो रही हैं। एक दर्जन से ज्यादा लोग बुरी तरह से घायल हुए हैं। इन घटनाओं को रोकने के उपाए करना तो दूर निगम ने नसबंदी करने का टेंडर ही अटका दिया है। सितंबर में नसबंदी का ठेका समाप्त हो गया और उसके बाद से अब तक निगम टेंडर ही फायनल नहीं कर सका है। केवल कागजी खानापूर्ति की जा रही है। पिछले दिनों एक कंपनी ने आवेदन था। टेंडर में इकलौती संस्था को ठेका नहीं दिया जा सका, ऐसा हवाला देकर प्रक्रिया ही निरस्त कर दी गई।
निगम ने पूर्व में एक सामाजिक संस्था को 1600 कुत्तों की नसबंदी का ठेका दिया था। सितंबर में 16 सौ कुत्तों की नसबंदी हो गई। उसी समय कंपनी ने नसबंदी बंद कर दी। उसके बाद से अब तक निगम ठेका नहीं दे सका है। इस बार हालांकि दो हजार कुत्तों की नसबंदी का ठेका दिया जाएगा, लेकिन कोई भी कंपनी इसमें रुचि नहीं ले रही है। एक संस्था सामने आई, लेकिन नियमों का पेंच बताकर उसे निरस्त कर दिया गया। नगर निगम के अफसरों का कहना है कि एक ही टेंडर आने और उसे ठेका दिए जाने पर कई तरह के सवाल उठते हैं।
इसलिए उसे निरस्त कर दिया गया, लेकिन इसके बाद दोबारा टेंडर ही जारी नहीं किया गया।
पिछले करीब सप्ताहभर में कुत्तों का आतंक फिर बढ़ गया है।
शहर के अलग-अलग क्षेत्रों में कुत्ते के काटने की कई घटनाएं हो चुकी हैं। लाखे नगर, मोमिनपारा, पुरानी बस्ती सहित कई जगहों में कुत्ते काटे जाने के शिकार लोगों का आंबेडकर अस्पताल में इलाज चल रहा है।
दो हजार नसबंदी के लिए 11 लाख
नगर निगम ने दो हजार कुत्तों की नसबंदी के लिए अनुमानित लागत 11 लाख रुपए रखी है। प्रति कुत्ते की नसबंदी के लिए कंपनी को 550 रुपए मिलेंगे। इससे पहले 1600 कुत्तों की नसबंदी 516 रुपए प्रति नसबंदी की दर से की गई थी। इस तरह प्रति नसबंदी पर नगर निगम को 34 रुपए ज्यादा देना पड़ेगा। इस बेस प्राइज पर भी कंपनियों ने ज्यादा रुचि नहीं दिखाई है।
नसबंदी सिर्फ 3600 की
रायपुर नगर निगम ने पिछले तीन साल में रायपुर शहर में 3600 कुत्तों की नसबंदी की है। इसमें भी 1600 नसबंदी इसी साल की गई। दो साल पहले 2000 नसबंदी की गई थी। इस समय शहर में लगभग 20 हजार आवारा कुत्तों के होने की संभावना है। नसबंदी की धीमी रफ्तार की तुलना में उनका परिवार तेजी से बढ़ रहा है। विशेषज्ञों के अनुसार नसबंदी का उपाय तभी सही साबित होता है जब नियमत रूप से अभियान चलाकर नसबंदी की जाए। अभियान बंद करने पर वंशवृद्धि तेजी से बढ़ जाती है।
छोटे-छोटे टेंडर काफी नहीं
नगर निगम कुत्तों की नसबंदी के लिए छोटे-छोटे टेंडर जारी कर रहा है। 1600 और उससे पहले दो हजार कुत्तों की नसबंदी का ठेका दिया गया। नया टेंडर भी दो हजार कुत्तों की नसबंदी का है। नगर निगम के पास स्थायी वेटनरी डाक्टर नहीं है। इस वजह से नसबंदी का काम ठेके पर दिया जा रहा है। डाग बाइट की रोकथाम के लिए नगर निगम के अफसरों का कहना है कि पर्याप्त फंड है। इसके बावजूद छोटे-छोटे टेंडर होने पर अभियान बीच-बीत में रुक जाता है।
नगर निगम के पास पर्याप्त बजट है। टेंडर जारी किया गया या नहीं, इसकी जानकारी मंगवाता हूं। डाग बाइट की घटना फिर से बढ़ रही है तो अफसरों को इसे गंभीरता से लेना चाहिए। प्रमोद दुबे, महापौर रायपुर
hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva hin_Deva